Nordjyske Magnus Johannesen stod søndag i karrierens største finale i Orléans Masters.

21-årige Magnus Johannesen, der har fået sin badmintonopdragelse i Brønderslev, stod søndag overfor 21-årige Priyanshu Rajawat fra Indien i finalen i Orléans Masters. En tæt affære, der desværre for danskeren endte i indisk triumf. Nordjyden spillede sig på fænomenal vis i finalen i turneringen, som er en såkaldt super 300-turnering, efter en sejr i tre sæt over Lan Xi Lei lørdag. Magnus Johannsen havde som minimum sikret sig lidt over 60.000 kroner i præmiepenge inden finalen gik i gang, så der var ekstra pres fra start. Den unge nordjyde repræsenterer til daglig Vendsyssel Elite Badminton (VEB) i den danske holdturnering. Magnus Johannesen er nummer 49 på verdensranglisten, hvor Priyanshu Rajawat ligger nummer 58. Svært første sæt Magnus Johannesen og Priyanshu Rajawat fulgte hinanden tæt i kampens indledende minutter. Danskeren havde svært ved at få styr på den unge inders smash, men Magnus Johannesen formåede alligevel at få hevet nogle point hjem. Danskeren blev fanget for ofte i defensiven og overlod initiativet lidt for meget til Rajawat - der ofte formåede at udnytte selvsamme initiativ til at få point på kontoen. Rajawat trak fra hen mod slutningen af første sæt, og det danske stortalent formåede ikke at trække duellerne ud i en længde, der passede danskeren bedst. Priyanshu Rajawat vandt første sæt 21-15. Johannesen kæmper sig tilbage I andet sæt formåede Johannesen at udnytte sine muligheder bedre i kampen, ligesom inderen mistede lidt af sin intensitet. Johannesen formåede i store dele af andet sæt at presse Priyanshu Rajawat, men de to unge talenter fulgtes alligevel tæt. Midtvejs i andet sæt var danskeren foran 11-8. Den 21-årige dansker fik succes med at trække flere dueller langt ud, hvor inderen ofte laver fejl. Det gav point på den danske konto, og Magnus Johannesen kom foran 14-9. Herefter fik inderen godt fat i opgøret igen, og spillede sig helt tilbage på 14-14 efter et par mislykkede danske muligheder for at udbygge føringen. Johannesen formåede efter et godt pres at komme foran 20-17, inden inderen kom tilbage endnu en gang til stillingen 20-19 til danskeren. Der var dog klart mest overskud hos Magnus Johannesen, der vinder andet sæt 21-19. Rajawat trækker det længste strå Johannesen var i tredje sæt slet ikke klar på, at Rajawat havde fundet det aggresive spil frem igen, og danskeren kom bagud 5-0 fra start. Igen er det de lange dueller, der kommer danskeren til gode, og Magnus Johannesen formår at få point på vigtige tidspunkter i kampen. Efter et par dueller med en opgivende attitude fra inderen kommer en fightende Johannesen flot tilbage. En af duellerne når helt op på 54 slag, før indiske Rajawat må afgive point til danskeren. Midtvejs i tredje sæt er stillingen 11-9 til inderen. Endnu en gang får Rajawat fat i duellerne og bringer sig yderligere foran. Efter et par fejl fra danskeren kommer inderen foran 17-11. Til slut kommer der for mange fejl fra det nordjyske talent, ligesom duellerne ikke længere har helt den nødvendige længde, og derfor kommer inderen nærmere sejren. Først formår Johannesen dog at komme lidt nærmere igen, men lige meget hjælper det - Priyanshu Rajawat vinder 21-16 og de mere end 120.000 kroner i præmiepenge.